**ELŐTERJESZTÉS**

**Szombathely Megyei Jogú Város Közgyűlése**

**2021. decemberi ülésére**

**Javaslat Szombathely Fenntartható Energia és Klímavédelmi Akciótervével kapcsolatos döntések meghozatalára**

Szombathely Megyei Jogú Város Önkormányzata a 606/2019. (XII.19.) Kgy. számú határozatával döntött arról, hogy elkészítteti a város Fenntartható Energia és Klíma Akciótervét (Sustainable Energy and Climate Action Plan, vagy röviden SECAP).

A Versenyszabályzat alapján lefolytatott beszerzés eredményeképpen a BFH Európa Projektfejlesztő és Tanácsadó Kft-vel történt szerződéskötés. Vállalkozó munkájának eredményeképpen többszöri egyeztetést és külső partnerek véleményezését követően elkészült a dokumentum, amelynek az alapját a Polgármesterek Szövetsége nemzetközi szakmai szervezet sablonja jelentette.

Szombathely Fenntartható Energia és Klíma Akcióterve a Bevezetőben rögzíti a céljait, a SECAP történeti, szakmai és intézményi hátterét, és a fenntartható energiagazdálkodás céljait, elvárt elvi eredményeit. Szombathely MJV energiafogyasztása szempontjából releváns adottságait egy önálló fejezet mutatja be. A Kibocsátásleltár helyzetelemzésként konkrét értékek mentén, a fő ágazatonkénti csoportosításban méri fel a város jelenlegi CO2 kibocsátását. Az 5. Adaptációs képességek értékelése fejezet vizsgálja a város klímaváltozás kapcsán fennálló sérülékenységét, kitettségét, érzékenységét és a várható hatásokat. A 6. fejezet, a Mitigációs Stratégia tartalmazza a célokat és akciókat, amelyeket Szombathely a klímaváltozás megelőzése érdekében vállal 2030-ig. A 7. fejezet a Klíma akcióterv, azaz az adaptációs célok és tevékenységek kifejtése, amely a jelen tudásunk alapján várható és sajnos elkerülhetetlen események hatásainak enyhítésére, illetve az azokhoz való alkalmazkodás érdekében vállal a város. A 8. fejezet az akciók finanszírozási hátterét veszi számba, a 9. pedig a monitoring módszerét és gyakoriságát fogalmazza meg.

**A megalapozó vizsgálat fő megállapításai**

Szombathely város teljes CO2 kibocsátásából a KSH és a város saját adatai alapján a legnagyobb részt az utóbbi évtizedben jelentősen megnövekedett villamos energia fogyasztás és az egyébként csökkenő mértékű földgáz felhasználás okozza. Nem elhanyagolható a közlekedés kibocsátása sem, amely az országos átlagnál nagyobb arányt képvisel helyben az üvegházhatású gázok kibocsátásából.

A város üvegházhatású gáz kibocsátásában mára a villamos energia szerepe a legjelentősebb. Ez elsősorban az erős gazdasági, ipari szektor technológiai energiaigényének a növekedéséből származik, másrészt a földgáz iránti kereslet főként lakosság felőli kereslete csökkenéséből, ami a változó klíma miatt enyhülő teleknek és az energiakorszerűsítési beruházásoknak köszönhető. A lakosság villamos energia iránti igénye ugyanakkor 2014 óta folyamatosan nő. Szintén nőtt a Távhő kibocsátása, ami részben a bővülő igénybevételnek, de a növekvő földgáz aránynak is köszönhető.

Arányaiban és abszolút értékben is nőtt emellett a közlekedés kibocsátása, ami a jelentősen növekvő számú gépjárműállománynak és a teherjárművek terén elmaradt kibocsátás korlátozásnak az eredménye.

**A célok/tevékenységek bemutatása**

*Szombathely jövőképe szerint 2030-ban egyike lesz Magyarország klímavédelem mellett leginkább elkötelezett, haladó szemléletű klímabarát városainak.*

**Átfogó cél, hogy Szombathely tudatos, klíma- és energiapolitikával rendelkező európai várossá váljon, amely gyakorlati környezetpolitikai lépésekkel teszi élhetőbbé, szerethetőbbé lakókörnyezetét.**

**A mitigációs stratégiai cél a 2006-os bázis évhez képest 2030-ra 36 %-kal csökkenteni a város CO2 kibocsátását, ezen belül az Önkormányzatnak, intézményeinek és cégeinek 76,5 %-os, azaz 20 887,62 tonna/év CO2 kibocsátás csökkentés elérése.**

A fő mitigációs tevékenységek egy országosan is kiemelkedő hatékonyságú és nagyrészt megújulókra épülő távhő rendszer kialakítását, felére csökkenő fosszilis energiaigényű intézményi és lakossági épületállományt, csökkenő kibocsátású helyi tömegközlekedés kialakítását és a megújuló energiaforrások egyre növekvő arányú hasznosítását célozza meg akcióival. A város hatásköre ugyan korlátozott, de a belsőégésű motorizáció visszaszorítását, lakossági és ipari épületenergetikai korszerűsítéseket és az ipar fosszilis villamos energia igényének csökkentését ösztönző intézkedéseket is megfogalmaz a stratégia.

Az adaptációs stratégia célja, hogy a város felkészüljön a klímaváltozás várható, tudományos alaposságú előrejelzéseken alapuló hatásaira, csökkentve azok városra kifejtett negatív hatásait, továbbá felkészülve az azokhoz való erőteljes alkalmazkodásra.

A mitigációs és adaptációs terv elemei röviden összefoglalva az előterjesztés 1. sz. mellékletét képezik. A teljes Fenntartható Energia és Klíma Akcióterv az előterjesztés 2. sz. melléklete.

Kérem a Tisztelt Közgyűlést, hogy a fentiek alapján a javaslatot megtárgyalni, és a határozati javaslatot jóváhagyni szíveskedjék.

Szombathely, 2021. december „ ”.

**/: dr. Nemény András:/**

**HATÁROZATI JAVASLAT**

**…/2021. (XII…..) Kgy. sz. határozat**

Szombathely Megyei Jogú Város Közgyűlése megismerte a város Fenntartható Energia és Klíma Akciótervét (SECAP), és elfogadja azt.

**Felelősök:** Dr. Nemény András polgármester

Németh Ákos, fenntartható fejlődéssel, klímapolitikával és az önkormányzatnál regisztrált önkéntesek tevékenységével összefüggő feladatokat felügyelő tanácsnok

(A végrehajtás előkészítéséért:

Kalmár Ervin, a Városüzemeltetési és Városfejlesztési Osztály vezetője)

**Határidő:** azonnal